google/wiki40b huggingface dataset:
Sergei Ivanov

Karjäär

1970–1975 õppis ta Leningradi Riikliku Ülikooli filoloogiateaduskonnas inglise ja rootsi keelt. Ta valdab mõlemat keelt vabalt.
1976. aastal suunati ta KGB kursustele ja asus tööle KGB vastuluure osakonda, 1979. aastast NSV Liidu Riikliku Julgeoleku Komitee Esimeses peavalitsuse keskaparaadis, Moskvas.
Sergei Ivanov töötas 1981–1983 NSV Liidu saatkonnas Suurbritannias 2. sekretärina, kust saadeti 1983. aastal välja, ja 1984–1990 Helsingis NSV Liidu saatkonna sekretäri ametikohal, tema tegelik tööandja oli aga NSV Liidu RJK välisluure, kus ta tegutses poliitilise luure liinis.
1998. aastast töötas ta Venemaa Föderatsiooni Föderaalse Julgeolekuteenistuse asedirektorina. 
15. novembril 1999 nimetati ta Vladimir Putini ettepanekul Venemaa julgeolekunõukogu sekretäriks. Samal aastal sai ta kindralleitnandi auastme. 2000. aasta novembris läks ta ametlikult erru. 
28. märtsil 2001 sai temast Venemaa kaitseminister ja esimene tsiviilisik selles ametis, ta oli kaitseminister kuni 2007. aasta veebruarini.
2007. aasta veebruarist kuni 2008. aasta maini oli Ivanov Venemaa peaministri 1. asetäitja ja pärast seda maist 2008 Venemaa peaministri asetäitja.
Ivanovi on peetud Putini lähedaseks liitlaseks. Samuti peeti teda üheks kahest president Putini soosikust järglase kohale Venemaa presidendi ametipostil. Putin valis järglaseks teise soosiku Dmitri Medvedevi.
25. mail 2008 ei kinnitanud uus president Dmitri Medvedev Ivanovi enam Venemaa julgeolekunõukogu liikmeks.
22. detsembril 2011 määrati Sergei Ivanov Venemaa Föderatsiooni Presidendi Administratsiooni juhiks. 2016. aasta augustis vahetas Ivanovi sel kohal välja Anton Vaino.

Sergei Ivanov ja Eesti

2007. aasta juuli keskel kirjutas Reuters anonüümsetele allikatele toetudes, et Ivanov andis pärast pronksiööd korralduse vähendada Eestit läbivat kaubatransiiti. Korraldus hõlmas metallide, kivisöe ja nafta transiiti. 
Transiidiekspert Raivo Vare ei näinud sellises salajases korralduses midagi üllatavat. "Ma olen veendunud, et me ei saa selle korralduse kohta näha ühtegi juriidilist dokumenti, kuid on põhjust uskuda, et selline korraldus tuli," rääkis Vare Postimehele. 
19. novembril 2009 külastas Venemaa asepeaminister Sergei Ivanov Eestit. Ivanov käis koos Eesti kaitseministri Jaak Aaviksooga vaatamas Tallinna Kalevi ja Moskva CSKA korvpallikohtumist Tallinnas.

Isiklikku

Ivanov on abielus. Tema abikaasa Irina sündis 1953 Moskvas ja lõpetas ülikooli majanduse alal. Neil sündisid pojad Aleksandr (suri 2014) ja Sergei. Kumbki poeg ei läbinud ajateenistust armees. Poeg Aleksandr Ivanov  oli pankur, poeg Sergei Ivanov on ALROSA president.
20. mail 2005 sõitis Aleksandr Ivanov Moskvas Lobatševski tänaval Volkswagen Bora roolis olles surnuks 68-aastase Svetlana Beridze, kes ületas teed ülekäigurajal. Ivanovi kriminaalasi lõpetati kuriteokoosseisu puudumise tõttu; meedias kahtlustati kuriteo kinnimätsimist. Pärast seda ütles Sergei Ivanov intervjuus, et õnnitles poega kriminaalasja lõpetamise puhul ja et tema ei mõjutanud seda otsust mingil viisil. Aleksandr uppus 3. novembril 2014 Araabia Ühendemiraatides puhkusel olles.
Mauritiuse Instituut

Mauritiuse Instituut (ladina keeles Institutum Mauritanum) on Tallinnas asuv eraõiguslik teadus- ja arendusasutus. 
Instituut asutati 1994. aastal (algul kultuuriseltsina nime all Academia Catholica) eesmärgiga tegelda teadustööga ja kraadiõppega peamiselt filosoofia, aga ka psühholoogia ja religiooniuuringute valdkonnas. Peale selle uurib ja tutvustab instituut 13. sajandil Tallinna Püha Katariina kloostris tegutsenud Eestimaa esimese õpetlase ja filosoofi Mauritiuse pärandit. 
Instituudi asutaja ja president on Mart Raukas.
Aastast 1998 kandis asutus nime Filosoofia ja Teoloogia Keskus, praegune nimi aastast 2001.
Kõue–Virla tee

Kõue–Virla tee (riiklik registreerimisnumber 11142) on kõrvalmaantee Kose vallas. Tee pikkuseks on 6,8 km.
Tee saab alguse Ojasoo–Ardu tee neljandal kilomeetril Sääsküla ja Triigi külade piiril. Tee läbib Sääsküla, Triigi, Harmi, Kõue, Paunaste ja Virla külad. Tee lõpeb Virla külas. Tee ületab 4 truupi. Bussipeatusi teele ei jää.
Teega ristub teisel kilomeetril Triigi–Kõue tee.
Tee on kruusatee, teisel kilomeetril pinnatud kruusatee. Tee on klassita. Liiklussagedus teel on kuni 200 autot ööpäevas. Kiiruspiirangute ja teevalgustuse kohta andmed puuduvad.
LGBT ajalugu

Vana-Egiptus

Oletatakse, et vanas riigis umbes 2400 eKr elanud maniküürijad Khnumhotep ja Niankhkhnum võisid olla samasoolises suhtes. Oletus tugineb sellele, et mehed jagavad hauakambrit, kus neid on kujutatud teineteist kallistamas ja ninasid kokku hõõrumas. Vanas-Egiptuses sümboliseeris ninade kokkuhõõrumine harilikult suudlust.
Keskmisest riigist pärineb lugu kuningas Neferkare'ist ja väejuht Sasenet'st. Lugu jutustab kuninga salajasest homoseksuaalsest afäärist ühe tema väejuhiga. See võib viidata vaaraole Pepi II-le, kes oli tõenäoliselt homoseksuaalne.

20. sajandi I pool

Siwa oaas on antropoloogide ja sotsioloogide huviorbiidis seetõttu, kuna seal on homoseksuaalsust ajalooliselt heaks kiidetud ning korraldatud rituaale, millega on tähistatud samasooliste abielu. Praktika tekkis arvatavasti seetõttu, kuna vanaajast saadik on nõutud, et vallalised mehed ja noorukiealised poisid elaksid ja töötaksid väljaspool Shaili linna. Seal olid nad mitu aastat naistest eraldatud. Seda praktikat on Egiptuse võimud 20. sajandi algusest peale kasvava eduga üritanud maha suruda.

Egiptuse arheoloog Ahmed Fakhry, kes uuris Siwat kolm kümnendit, täheldas 1973. aastal:
 
„Kui Siwani elanikud elasid ikka veel enda müüriga eraldatud linnas, siis ei lubatud vallalistel meestel veeta ööd linnas. Nad pidid magama väljaspool linna müüre... Sellistes tingimustes ei ole üllatav, et homoseksuaalsus oli nende seas tavaline... 1928. aastani ei olnud haruldased kahe mehe vahelised kirjutatud kokkulepped, mida mõnikord kutsuti ka abielulepinguks. Alates kuninga Fu'ād I külaskäiku oaasi oli see praktika täielikult keelatud... Sellele vaatamata jätkusid sellised kokkulepped suure saladuskatte all kuni Teise maailmasõja lõpuni. Praegu seda kommet enam ei järgita.“
Hilda Leesmann

Hilda-Elfriede Leesmann (abielus 16. detsember 1891 – 1. veebruar 1928 Nièvre, Prantsusmaa) oli Eesti balletiõpetaja ja pianist, Alfred Rosenbergi esimene abikaasa.
Hilda Leesmann isa oli kalatööstur Joosep Leesmann, kelle hea varanduslik seis võimaldas oma lastele hea hariduse anda. 1910. aastal läks Hilda Leesmann Pariisi plastilist tantsu õppima. Umbes sel ajal tutvus ta ühel rongireisil Alfred Rosenbergiga, kellele Hilda silmaring sügavat muljet avaldas. Tunnetades iseenda silmaringi piiratust, luges Rosenberg Hilda suunamisel läbi hulga ilukirjanduslikke ja filosoofilisi teoseid. Hilda Leesmann ja Alfred Rosenberg abiellusid 10. märtsil 1915 Riias.
1917. aastal lõid Hilda Rosenbergil Peterburis välja tuberkuloosi alged ning arstide soovitusel sõitis ta sama aasta suvel Krimmi tervislikumasse kliimasse tervist kosutama. Abikaasa sõitis talle sinna kolmeks kuuks järele, kuid pidi siis diplomitöö ja eksamite tõttu tagasi Moskvasse pöörduma. Uuesti saadi kokku 1918. aastal Tallinnas, kust Alfred Rosenberg aasta lõpus ilma abikaasata koos lahkuvate Saksa vägedega Saksamaale lahkus.
Vabadussõja järel sõitis Hilda Rosenberg ravile Šveitsis Arosas asuvasse kuurortisse ja seejärel sanatooriumi Saksamaale. Vahepeal oli Alfred Rosenberg teinud kiiret kärjääri natsiparteis ning abikaasade suhted jahenesid. 1923. aasta juulis Rosenbergid lahutasid, kusjuures Müncheni magistraadikohtus esines Hilda Rosenberg hagejana ja Alfred Rosenberg kostjana.
Hilda Leesmann suri 1. veebruaril 1928 Prantsusmaal Nièvre'is. Matused toimusid Tallinnas Kaarli kirikus sama aasta 8. märtsil ning ta maeti Tallinna Vana-Kaarli kalmistule.
Medeikiai

Ajalugu

Medeikiaid mainiti kirjalikes allikates esmakordselt aastal 1611, mil see kuulus Parovėja karjamõisale ja seal asus kõrts. Jaanuariülestõusu ajal osalesid kohalikud väed Zygmunt Sierakowski ja Bolesław Kajetan Kolyszko juhtimisel Biržai lahingus. 
Aastal 1904 avati külas kool, kus aastal 1918 hakati õpet andma leedu keeles. Aastal 1938 rajati sinna meierei. Nõukogude perioodil oli küla kohaliku kolhoosi keskasulaks.
Metsakaitse

Metsakaitse on metsanduse haru, mis muu hulgas tegeleb looduslike (nt metsakahjurid, puuhaigused) ja inimtekkeliste metsakahjustuste uurimise, vältimise ja tõrjega.

Eesti metsakaitse

Eestis on metsakaitselist uurimistööd teinud EMÜ metsandus- ja maaehitusinstituut. Metsakaitsega tegeles Eestis 2010. aastani ka Metsakaitse- ja Metsauuenduskeskus. Praegu korraldab Eestis metsakaitset eeskätt Keskkonnateabe Keskus.
Kristo Aab

Kristo Aab (sündinud 23. juunil 1985 Tartus) on eesti endine elukutseline korvpallur (taga- ja ääremängija).
Ta lõpetas 2003 hõbemedaliga Tartu Karlova Gümnaasiumi ja 2009 magistrikraadiga Tartu Ülikooli majandusteaduskonna. 
Korvpallitreeninguid alustas 1992 Tartu Korvpalliklubis Jüri Neissaare juhendamisel.

Töökohad

Ta töötas 2010–2011 Tartu Linnavalitsuses ettevõtluse arengu spetsialistina. 2011. aastast töötab Eesti Pangas analüütikuna.
2019. aasta Copa América

2019. aasta Copa América olid 46. Lõuna-Ameerika meistrivõistlused jalgpallis. Need toimusid Brasiilias 14. juunist 7. juulini.
Võistlustel osales 12 meeskonda, neist kümme Lõuna-Ameerikast. AFC-i liikmed Jaapan ja Katar osalesid külalismeeskondadena.
Üheksandat korda võitis Copa América Brasiilia koondis, kes alistas finaalis Peruu tulemusega 3:1.
Raki

Raki on Türgi aniisiliköör. Raki etanoolisisaldus on tavaliselt 40–50%. Rakit juuakse nii puhtalt kui ka veega lahjendatult.
Johannes Reinhold Põlluman

Elulugu

Johannes Reinhold Põlluman oli pagari poeg.
Lõpetas 1920 Tallinna J. Westholmi Gümnaasiumi (1918–1919 oli õpilasena Vabadussõjas), 1928 Tartu Ülikooli keemiaosakonna, keemiamagister (1930, TÜ), väitekiri "Põlevkivi kõrgtemperatuuri tõrva iseloomustamine". Oli 1927–1934 TÜ orgaanilise keemia labori assistent.

Teadustöö

Uurimisvaldkond: orgaanilise sünteesi probleemid.
Frang Bardhi

Frang Bardhi (ladina Franciscus Blancus; 1606–1643) oli albaania vaimulik, leksikograaf ja ajaloolane.
Ta oli pärit Lezha lähedal asuvast külast. Õppis Loreto Collegium Illyricumis teoloogiat.
Ta on tuntud kui 1635. aastal Roomas ilmunud ladina-albaania sõnaraamatu "Dictionarium Latino Epiroticum" koostaja. Sõnaraamat on tähtis albaania keele mälestis, mis sisaldab 2500 albaania sõna ja 113 vanasõna. Tema teine oluline teos on nn "Skanderbegi apoloogia", kus ta väitleb bosnia vaimuliku Tomko Marnavici seisukohaga, et Skanderbeg oli slaavi vürst.
André Ayew

Koondisekarjäär

Ayew tuli Ghana U20 koondisega 2009. aastal 2009. aastal juunioride maailmameistriks.
Debüüdi Ghana rahvuskoondises tegi Ayew 21. augustil 2007 mängus Senegaliga. Esimese värava lõi ta rahvuskoondises 19. jaanuaril 2010 Aafrika rahvaste karikavõistluste viimases alagrupimängus Burkina Fasoga. 
2010. aasta maailmameistrivõistluste kaheksandikfinaalimängus USA-ga valiti ta mängu parimaks mängijaks. Ta kandideeris ka turniiri parima noormängija auhinnale, kuid kaotas Thomas Müllerile.
2012. aasta Aafrika rahvaste karikavõistlustel lõi ta värava teises alagrupimängus Malile ja veerandfinaalis lisaajal Tuneesiale.
2014. aasta jalgpalli maailmameistrivõistluste lõi ta värava teises alagrupimängus Saksamaaga.
2015. aasta Aafrika rahvaste karikavõistlustel lõi ta esimeses alagrupimängus penaltist värava Senegalile ja kolmandas alagrupimängus värava Lõuna-Aafrikale. 5. veebruaril toimunud poolfinaalmängus lõi ta värava Ekvatoriaal-Guineale. Ghana jõudis finaali, kus penaltiseerias kaotati Elevandiluurannikule. Ayew oli turniiril kolme väravaga (sama palju väravaid lõi veel neli mängijat) üks suuremaid väravakütte. Lisaks valiti ta turniiri sümboolsesse koosseisu.
2017. aasta Aafrika rahvaste karikavõistluste esimeses alagrupimängus 17. jaanuaril lõi ta penaltist värava Ugandale. 29. jaanuaril toimunud veerandfinaalmängus lõi ta penaltist värava Kongo DV-le.
Haapsalu vanalinna muinsuskaitseala

Haapsalu vanalinna muinsuskaitseala on 39,7 ha suurune muinsuskaitseala Haapsalu linnas.
Oskar Friedrich Hasselblatt

Oskar Friedrich Hasselblatt (6. veebruar 1855 Karuse – 15. juuli 1880 Tallinn) oli Eesti vaimulik.
Õppis Pärnus gümnaasiumis, lõpetas aastal 1871 Tallinnas gümnaasiumi. Tartu Ülikooli usuteaduskonnas õppis ta aastatel 1874–1878. Ordineeriti õpetajaks 17. juunil 1879.
Sai seejärel Eestimaa vikaarõpetajaks, 14. oktoobril 1879 sai Tallinna Rüütli- ja Toomkoguduse diakonõpetajaks. Suri kopsupõletikku.

Isiklikku

Tema isa Friedrich Wilhelm Anton Hasselblatt oli Karuse Margareeta koguduse õpetaja.
Monorelsstee

Monorelsstee on transpordiseade. Monorelssteel kasutatakse ühte rööbast, mis on kinnitatud estakaadile. Lastivankrid või vagunid võivad liikuda nii rööpa peal, kui ka rööpa all, ning neid veab mootorvagun.

Liikluskorraldus

Lastivankrid on reeglina iseliikuvad; liiklus ja laadimistööd on korraldatud automaatselt.

Tööstus

Monorelssteid kasutatakse tsehhides kaupade vedamisel, nii tsehhisiseselt, kui ka tsehhidevaheliselt. Tööstuses kasutatavate monorelssteede pikkused ei ole reeglina pikemad, kui mõni kilomeeter.

Reisijatevedu

Monorelssteid kasutatakse ka reisijateveos.
Aru Pähe!

Aru Pähe! on Eesti Vabaerakonna häälekandja. Leht ilmub aastast 2016 Tallinnas. Leht ilmub üks kord aastas. Lehte levitatakse koos ajalehtedega Postimees ja Õhtuleht.
Austria jalgpallikoondis 1934. aasta jalgpalli maailmameistrivõistlustel

Austria jalgpallikoondis 1934. aasta jalgpalli maailmameistrivõistlustel

Mängijad

Leopold Hofmann
Anton Schall
Rudolf Viertl
Johann Urbanek
Karl Zischek
Anton Janda
Rudolf Raftl
Johann Horvath
Karl Sesta
Peter Platzer
Georg Braun
Josef Stroh
Otto Walzhofer
Friederich Franzl
Josef Smistik
Matthias Sindelar
Franz Wagner
Josef Hassmann
Mathias Kaburek
Franz Cisar
Willi Schmaus
Josef Bican
1340. aastad

1340. aastad
1340. aastad on aastad 1340–1349 pKr.
Sajandid: 13. sajand - 14. sajand - 15. sajand
Kümnendid: 1290. aastad 1300. aastad 1310. aastad 1320. aastad  1330. aastad - 1340. aastad - 1350. aastad 1360. aastad 1370. aastad 1380. aastad 1390. aastad
Aastad: 1340 1341 1342 1343 1344 1345 1346 1347 1348 1349
Paide piiramine (1602)

Piiramine

Mõni nädal peale Viljandi vallutamist suundus Krooni suurhetman Jan Zamoyski oma vägedega Paidet piirama. Paide linnus oli Eestimaa tugevamaid, ning seda kaitses 700 meest, kes olid hästi suurtükkidega varustatud. Zamoyski piiras linnuse ümber ning jäi ootama lisavägesid.
Zamoyski saatis välihetman Stanisław Żółkiewski hävitama Tallinna lähedal paiknevat rootslaste ratsaväeüksust, kellest kardeti, et nad võivad tulla Paide garnisonile appi. Żółkiewski lõi neid 30. juunil ja sundis nad põgenema. 200 rootslast sai lahingus hukka.
7. augustil saabusid Paide alla poolakate lisajõud. Esialgu pidasid tugevad linnusemüürid Poola vägede kahuritulele hästi vastu. Seepeale otsustati viia suurtükkid linnuse soisemale küljele, mis oli nõrgemini kaitstud. 
Septembri lõpuks olid toiduvarud linnuses otsakorral ja garnison kapituleerus 21. septembril.
Lužini väin

Lužini väin ehk Kolmas Kuriili väin (vene keeles Пролив Лужина ehk Третий Курильский пролив) on väin Vaikse ookeanis Venemaa idaosas, eraldab Antsiferovi saart Paramuširi saarest ning ühendab Ohhoota merd Neljanda Kuriili väinaga.
Väina pikkus on umbes 20 km, vähim laius 15 km, suurim sügavus üle 700 m. Rannik on järsk, kaljune. Idarannikul asuvad Fussi vulkaan ja Karpinski ahelik.
Loodete keskmine kõrgus 1,0 m.
Nimetati Kuriilide uurija Fjodor Lužini auks.
Väin paikneb Sahhalini oblasti akvatooriumis ja selle rannik on asustamata.
New Yorgi metroo

New Yorgi metroo (inglise keeles: New York City Subway) on New Yorgi linnale kuuluv metroosüsteem, mida liisitakse New Yorgi transiidiametile (New York City Transit Authority), riikliku Metropolitan Transportation Authority (MTA) tütaragentuurile. New Yorgi metroo avati 27. oktoobril 1904. aastal ja see on on üks maailma vanimaid ühistranspordisüsteeme, üks maailma enimkasutatavaid metroosüsteeme, ja suurima arvu jaamadega metroosüsteem maailmas. New Yorgi metroo pakub üldiselt ööpäevaringselt teenust igal päeval aastas, kuigi mõned liinid võivad töötada ainult kindlatel kellaaegadel.
New Yorgi metroo on 474 jaamaga maailma suurima jaamade arvuga metroo. (424 jaama kui transiitjaamad lugeda ühe jaamana). Jaamad asuvad erinevates kohtades Manhattani, Brooklyni, Queensi ja Bronxi linnaosades.
Metroosüsteem on ka maailma üks pikimaid: liinide kogupikkus on 394 kilomeetrit.
New Yorgi metroo teenindas 2017. aastal kokku rohkem kui 1,7 miljardit reisijat, keskmiselt 5,6 miljonit inimest igal tööpäeval ja 5,7 miljonit inimest nädalavahetustel.

Metroojaamad

472 jaamast teenindatakse 470 ööpäevaringselt. New Yorgi metroosüsteemis asuvatele metroojaamadele pääseb tavaliselt juurde tänavatasandil asuvate treppidega. Paljud neist treppidest on värvitud tavalisel rohelisel toonil, millel on kerged või olulised erinevused. Teistel jaamadel on ainulaadne sissepääs, mis peegeldab nende asukohta või ehitamise kuupäeva. Külgnevatesse hoonetesse on ehitatud näiteks mitu jaamasissepääsu treppi. Peaaegu kõigil jaamade sissepääsudel on värvi kodeeritud maakera või ruudukujulised laternad, mis tähistavad nende sissepääsu staatust.
Dade'i maakond

Ajalugu

Dade'i maakond moodustati 25. detsembril 1837. aastal 91. Georgia maakonnana Walkeri maakonna osast.
UEFA Meistrite Liiga 2015/16 väljalangemismängude faas

1/8-finaalid

Loosimine toimus 14. detsembril 2015. Esimesed mängud mängiti 16., 17., 23. ja 24. veebruaril, ning teised mängud mängiti 8., 9., 15. ja 16. märtsil 2016.

Veerandfinaalid

Loosimine toimus 18. märtsil 2016. Esimesed mängud mängiti 5. ja 6. aprillil, ning teised mängud mängiti 12. ja 13. aprillil 2016.

Poolfinaalid

Loosimine toimus 15. aprillil 2016. Esimesed mängud mängiti 26. ja 27. aprillil, ning teised mängud mängitakse 3. ja 4. mail 2016.
Kurimetsa looduskaitseala

Kurimetsa looduskaitseala on looduskaitseala Viljandi maakonnas Mulgi vallas. Kaitseala pindala on 57 ha.
Kaitseala moodustati 1998, kui kaitse alla võeti seal pesitsev kalakotkas (I kategooria liik).
Rahm Emanuel

Rahm Israel Emanuel (sündinud 29. novembril 1959 Illinoisis Chicagos) on juudi päritolu Ameerika Ühendriikide poliitik, Chicago linnapea, Demokraatliku Partei liige.
Emanuel on tuntud eduka rahakogujana poliitilistele kampaaniatele. Ta suutis 1992. aasta presidendivalimisteks Bill Clintoni kasuks välja ajada tollal enneolematu summa 72 miljonit USA dollarit.
1993–98 töötas Emanuel Bill Clintoni nõunikuna, täpsemalt algul assistendi ja siis vanemnõunikuna.
Pärast George Bush noorema võitu 1998. aasta presidendivalimistel töötas Emanuel 1998–2002 investeerimispangas Wasserstein Perella. Kuigi tal ei olnud magistrikraadi haldusjuhtimises ega eelnevat töökogemust panganduses, sai ta 1999 ettevõtte Chicago kontori juhiks. Tema 2½ aastat kestnud juhtimise ajal teenis see osakond 16,2 miljonit dollarit kasumit.
2003–09 oli ta Kongressi Esindajatekoja Illinoisist valitud liige. Esimesed valimised võitis ta 2002 ja iga 2 aasta tagant uuesti, kokku 4 korda. Esimestel valimistel kogus ta 67% häältest, järgmistel veel rohkem, kõige rohkem 78% (2006).
Barack Obama ettepanekul asus Emanuel 2009. aasta jaanuaris presidendi personaliooniülema ametikohale. 2010 astus ta Valge Maja personaliülema kohalt tagasi, et kandideerida Chicago linnapeaks. 2. oktoobril sai personaliülemaks Pete Rouse.
Probleemi tekitas asjaolu, et Chicagos tohib valida üksnes see, kes on aasta aega Chicagos elanud; Rahm ei olnud ja poliitilised vastased kaebasid otsuse registreerida Rahm linnapeakandidaadiks kohtusse. Cooki maakonna ringkonnakohus otsustas, et neid reegleid, mis kehtivad aktiivsele valimisõigusele, ei kohaldata passiivsele valimisõigusele. Apellatsioonikohus tühistas 24. jaanuaril 2011 selle otsuse ja võttis seisukoha, et Emanuel ei tohi linnapeaks kandideerida. Illinoisi ülemkohus omakorda võttis seisukoha, et Emanuel tohib linnapeaks kandideerida, tühistades apellatsioonikohtu otsuse. 22. veebruaril 2011 valiti Emanuel Chicago esimeseks juudisoost linnapeaks. Ta kogus juba esimeses voorus absoluutse enamuse, 55,25% häältest. Kõik 4 suuremat kandidaati esindasid Demokraatlikku Parteid.
Emanuel on abielus. Tema naine Amy Rule pöördus judaismi lühikest aega enne pulmi. Neil on poeg ja kaks tütart.
Emanuel on heas sportlikus vormis ja võistleb triatlonidel.
Abrasioon (günekoloogia)

Emakaõõne abrasioon (kõnekeeles ka emakaõõne puhastus) on protseduur, mille käigus eemaldatakse spetsiaalse aasataolise instrumendiga (küretiga) emakaõõnt vooderdav limaskest.
Abrasiooni üheks alaliigiks on prooviabrasioon (emakalimaskesta kaabe diagnoosi täpsustamiseks).
Reisisaatja

Reisisaatja on amet, mida rakendatakse rohkearvuliste inimestega reisijateveol, bussides, rongides (vagunisaatja?), laevadel, lennukites jne
Stjuardess (ka naisstjuuard) on reisilennukite (ka reisilaevade) naissoost reisisaatja.
Meessoost reisisaatja on stjuuard.
Aprosdoketophis

Levila

Levinud Etioopias.
2011. aasta Riigikogu valimised

Kandidaadid

20. jaanuariks esitasid Vabariigi Valimiskomisjonile dokumendid 9 erakonda ja 34 üksikkandidaati. Valimiskomisjon registreeris 9 erakonna nimekirja (kokku 757 inimest) ning 32 üksikkandidaati. Üksikkandidaatide arv oli pärast Nõukogude okupatsiooni toimunud Riigikogu valimistel suurim.
Valimistel kandideerisid erakondadest Erakond Eestimaa Rohelised (122 kandidaati), Erakond Isamaa ja Res Publica Liit (125), Sotsiaaldemokraatlik Erakond (125), Eesti Reformierakond (125), Eesti Keskerakond (125), Vene Erakond Eestis (16), Eesti Iseseisvuspartei (16), Eestimaa Rahvaliit (88) ja Erakond Eesti Kristlikud Demokraadid (15).
Üksikkandidaatidena kandideerisid Svetlana Ivnitskaja, Andres Ergma, Mart Helme, Anti Poolamets, Anne Eenpalu, Taira Aasa, Martin Helme, Ilmar Ibragimov, Toomas Trapido, Henn Põlluaas, Ragnar Nurmik, Leo Kunnas, Siiri Sisask, Aare Siir, Koit Luus, Priit Tammeraid, Ege Hirv, Raimond Ellik, Rein Teesalu, Eugen Veges, Üllar Õun, Aivar Koitla, Mihhail Derbnev, Andreas Reinberg, Valdo Paddar, Kalle Hiob, Märt Meesak, Ingvar Tšižikov, Veiko Rämmel, Sten-Hans Vihmar, Heiki Merirand ning Mark Soosaar.

Prognoosid

TNS Emori veebruaris tehtud prognoosi järgi oleks Reformierakond kogunud 29 % häältest, IRL 25%, Keskerakond 23%, sotsiaaldemokraadid 14%, rohelised 3%, Rahvaliit 2% ja üksikkandidaadid 4% häältest.

Valimisaktiivsus

Eelhääletusel osales 249 811 inimest ehk 27,4% hääleõiguslikest kodanikest, neist 140 846 inimest ehk 15,4% hääleõiguslikest hääletas elektrooniliselt. 6. märtsi keskpäevaks oli valimas käinud 342 936 hääleõiguslikku kodanikku, mis moodustab 37,6% valijate üldarvust. Valimiste lõpuks kujunes valimisaktiivsuseks 63,0%, mis on kõrgem kui eelmistel Riigikogu valimistel. Kõige kõrgem aktiivsus oli Tallinnas (69,8%) ja kõige madalam Ida-Virumaal (55,4%).
MuseumsQuartier

MuseumsQuartier on arhitektuuri, kunsti, muusika, kirjanduse, teatri, moe ja tantsu väljapanekutele pühendatud kvartal. See asub Viini VII ringkonnas (Neubaus), Viini ringtee ees, Maria Theresia väljaku vastas.

Ajalugu

Endiseid keiserlikule õukonnale kuulunud hobusetalle hakati kultuurikvartaliks arendama 1998. aastal.